Елезовићи су били међу оним братствима које је Венеција у Морејском рату (1684-1699), крајем XVII века населила на пусто Грахово. Провидур Венеције за ове крајеве - Ђироламо Корнер, наговорио је племена Дробњаке, Бањане и Риђане да населе Граховско поље које је у том моменту било под влашћу Венеције. Та племена су пре насељавања Граховског поља заједно са Млечанима разбила Турке у неколико битака. Елезовићи су живели у Челинама на Граховском пољу. Њихов посед је био и заселак Елезов до који се налази 4 км североисточно од Грахова. Како је пројекат насељавања Граховског поља углавном пропао, Елезовићи су се после Карловачког мира 1699. године под притиском Турака раселили. Већи део је отишао према Волујаку у село Изгори, где је Елезовићима од давнина била планина, где су лети издизали са стоком; део се вратио на старевину, петнаестак километара од Грахова на Вилусе.